ORDE do 26 de outubro de 2010 de aprobación definitiva da modificación puntual número 2 do Plan Xeral de Ordenación Municipal do Concello da Laracha (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 08/11/2010

O Concello da Laracha solicita a aprobación definitiva da modificación puntual referida en virtude do artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello da Laracha dispón de Plan Xeral de Ordenación Municipal aprobado definitivamente polo Concello Pleno o 30-6-2003, ao abeiro da D.T. 3ª da LOUG.
2. A Dirección Xeral de Desenvolvemento Sostible da Consellería de Medio Ambiente resolveu o 12-3-2007 que non é necesario someter a proposta ao procedemento de avaliación ambiental estratéxica, indicando os informes sectoriais mínimos que hai que obter.
3. A Dirección Xeral de Urbanismo emitiu informe previo á aprobación inicial ao abeiro do artigo 85.1º da LOUG o día 6-2-2007, con indicacións ao proxecto daquela presentado.
4. A modificación proposta foi aprobada inicialmente polo Concello Pleno o 20-12-2007 e sometida a información pública polo prazo dun mes (DOG do 5 de febreiro de 2008, El Ideal Gallego e La Voz de Galicia do 7 de febreiro), foron presentadas catro alegacións.
5. No expediente constan os seguintes informes:
a) Da Dirección Xeral de Urbanismo, informes do 2 de abril e 2 de outubro de 2008, favorable en materia de costas.
b) Da Dirección Xeral de Costas do Ministerio de Medio Ambiente, informe previo á aprobación inicial o 21-2-2007 e informe favorable ao aprobado provisionalmente o 2-10-2008.
c) Da Comisión Territorial do Patrimonio Histórico Galego da Coruña, en sesión do 30-1-2008, acordou non entrar a valorar o expediente.
d) Dirección Xeral de Conservación da Natureza, informe do 24-4-2008.
e) Augas de Galicia emitiu informe o 12-8-2008.
f) Informes previstos no artigo 86.4º da Lei 9/2002, da Secretaría do 20-11-2006, 10-12-2007 e 16-7-2008; da Intervención do 10-12-2007 e da arquitecta técnica municipal do 10-12-2007 e 16-7-2008.
6. A modificación foi aprobada provisionalmente polo Pleno municipal do 30-7-2008.
7. A conselleira de Política Territorial, Obras Públicas e Transportes, mediante Orde do 25-2-2009, resolveu non outorgar a aprobación definitiva, con indicación das deficiencias observadas para a súa emenda.
8. O Concello Pleno aproba un documento de aprobación provisional corrixido en sesión do 28-7-2010, que incorpora:
a) Informe da Subdirección Xeral do Dominio Público Hidráulico do 2-3-2010.
b) Informe do subdirector xeral de Espazos Naturais e Biodiversidade e da Dirección Xeral de Conservación da Natureza da Consellería do Medio Rural do 7-7-2010.
c) Informe do secretario do Concello do 16-7-2010.
d) Informe da arquitecta técnica municipal do 16-7-2010.
II. Obxecto da proposta presentada.
A modificación ten por finalidade a cualificación dun conxunto de terreos situados no bordo litoral de Caión, entre o núcleo de Caión e o límite do termo municipal de Carballo, contiguos co dominio público marítimo-terrestre, como sistema xeral de paseo marítimo, ao obxecto de ampliar a dotación xa existente e prevista no propio plan xeral, que pasaría de 11.790 m2 a 85.238 m2.
O ámbito da modificación está clasificado no PXOM vixente como solo rústico de especial protección natural e declarado como zona de especial protección dos valores naturais (espazo natural Costa da Morte) polo Decreto 72/2004.
A modificación muda o plano de estrutura xeral e orgánica do territorio (folla L-O-01) e a ficha SXPM-1 do catálogo de accións.
III. Análise da modificación.
Logo de analizar o documento, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, en relación coa orde da CPTOPT do 25-2-2009, púidose observar:
1. Clasificación do solo (punto II.1.3 da Orde do 25/02/2009).
A modificación clasifica o ámbito como solo rústico de protección natural (denominación utilizada no vixente PXOM da Laracha para o de espazos naturais) e de costas, respecto das cales se aplicará o sinalado no artigo 32.3º da LOUG.
En canto á categorización de solo rústico de protección das augas, consta ao respecto informe favorable de Augas de Galicia do 12-8-2008.
2. Incidencia nos valores ambientais e paisaxísticos do territorio (punto II.1.4 da orde).
O novo proxecto incorpora un novo plano de información INF-5 onde se identifican os hábitats presentes; e na ficha da acción sinálase que servirá de referencia aos futuros proxectos co fin de garantir a preservación das áreas máis sensibles ou valiosas e facilitar así o seguimento e control a través dos instrumentos de avaliación ambiental.
Consta novo informe da Dirección Xeral de Conservación da Natureza, do 9-7-2010, que exixe que as obras estarán suxeitas a informe desa dirección xeral e supeditadas a que non se afecte de forma significativa ningún hábitat natural ou especie de interese comunitario nin prioritaria.
De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede, resolvo:
Primeiro.-De acordo co punto 7.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 2 do PXOM do Concello da Laracha.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da modificación aprobada definitivamente.
Cuarto.-Notifíquese esta orde ao Concello e publíquese no Diario Oficial de Galicia.
Santiago de Compostela, 26 de outubro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas